Cum să judeci naiv un viol

Au existat niște ani romantici din trecutul ziarului Adevărul în care, atunci când se petrecea un fapt reprobabil și era nevoie de o judecată naivă, Grigore Cartianu producea imediat un editorial lacrimogen care distra pe toată lumea. Așa s-a întâmplat, de exemplu, atunci au împușcat-o pe tigroaica de la Zoo Sibiu. Cu o pricepere de invidiat, editorialistul a pătruns în mintea tigroaicei și ne-a relatat ce-ar fi gândit ea dacă ar fi chemat-o Grigore Cartianu.

Dar acei ani au trecut. În locul lui Cartianu, noii responsabili cu verdictele naïve sunt niște inculți fără har. În ultimele două săptămâni, ziarul a dus un fel de campanie desprinsă parcă din Infractoarea Mov. Subiectul a fost un viol din Vaslui, petrecut în luna noiembrie a anului trecut, atunci când șapte tineri au agresat sexual o elevă navetistă, care se întorcea seara acasă de la liceu.

Derapajele au fost de două feluri. În primul rând, tonul a fost al unui reportaj senzaționalist. Articolele conțineau detalii inutile din rechizitoriul procurorilor, descriau felul precis în care a fost violată fata. Practic, Adevărul difuza caseta unui viol sub pretextul că toată țara trebuie să vadă cât de abominabilă a fost fapta.

Niciun reportaj nu este însă suficient de senzaționalist dacă nu conține și niște relatări false. Pentru că nimic nu e mai incredibil decât o chestie care nici nu s-a întâmplat. De exemplu, a fost târâtă prin toate articolele de pe site-ul ziarului ideea că agresorii s-ar fi apărat spunând că n-a fost vorba de viol, ci de ”sex surpriză”. O glumă veche și proastă, din folclor, dar nu contează. Important e că nu unul dintre tinerii acuzați de viol a spus asta, ci un cocalar de pe Facebook care a vrut să fie amuzant.

Apoi, Adevărul a arătat că are o raportare foarte ciudată față de lege și de modernitate, în general. Într-un text intitulat ”Violeaz-o pe mă-ta cinci minute, mă, psihopatule! Sigur o să-i placă”, o jurnalistă pe nume Ramona Ursu ne arată de ce e important ca ziariștii să meargă la școală și să știe pe ce lume trăiesc. Să începem cu chestia care e mai puțin gravă. Cumva, autoarea crede că există o dezbatere acum în societatea românească, dacă e bun violul sau nu. Ea are impresia că sunt niște oameni anti-viol și alții care cred că violul e bun și că el trebuie să existe în continuare. Conștiincios, Ramona Ursu și-a ocupat locul în tabăra anti-viol și a început să combată, după cum au învățat-o pe ea școala și lecturile.

Apoi, crede că violatorii din Vaslui sunt înclinați genetic să violeze, că există o rasă inferioară de vasluieni care se ocupă cu chestia asta și care trebuie să dispară, la fel ca într-o fantezie fascistă: ”Am să vă vorbesc pe înţelesul vostru de progenituri degratate genetic, de golănaşi jerpeliţi veniţi din familii în care rasa umană nu mai există de multă vreme în stare pură. Nu mai există din pricina alcoolului şi a prostiei care v-au intrat, din străbuni, în sângele ăla de violatori.”

De fapt, explicația pentru violuri e mult mai simplă. Ea constă în sexismul latent al societății în care trăim și care, în lumea satului, ia forme monstruoase. E vorba de același sexism, de aceeași tendință de a controla sexualitatea femeii, care o face și pe Ramona Ursu să scrie chestia asta: ”Mamele voastre sunt ţaţele alea cu feţele tâmpe, urâte şi proaste ca dracu, întinse de tot satul, nu?” Tocmai atitudinea asta față de sexualitate face ca, la sate, violul nereclamat să fie la fel de comun ca mersul la prașilă. Din moment ce, pentru o femeie, sexul este mereu o chestie rușinoasă, violatorii pot fi aproape siguri că victima n-o să meargă la poliție, riscându-și reputația.

Dacă Adevărul vrea să facă o campanie anti-viol, ar trebui, în primul rând, să renunțe la chestiile care încurajează o cultură a violului. Cum sunt concepțiile astea rurale despre moralitatea sexului ocazional sau ideea că violatorii, pentru a fi pedepsiți, trebuie să fie la rândul lor violați, ca să vadă și ei cum e. În altă ordine de idei, la finalul unui text de pe Adevărul.ro despre cazul din Vaslui, găsesc următorul articol recomandat: ”Când fustița e mult prea scurtă… Reziști să nu tragi cu ochiul?”